42 Ni sa kila o Jekope ni tiko e Ijipita na covuata,+ e kaya vei ratou na luvena: “Na cava dou veiraici tiko kina?”2 E kaya tale: “Au rogoca ni tiko mai Ijipita na covuata. Dou lako sobu e kea, dou lai volia mai eso me kedatou me tou bula tiko kina, me tou kua ni mate.”+3 Eratou mani lako sobu i Ijipita na tini na tuakai Josefa+ me ratou lai voli covuata.4 Ia o Jekope a sega ni soli Penijamini+ na taci Josefa me lako kei ratou na vo ni tuakana ni kaya: “De qai mate vakacalaka.”+5 Eratou qai lako yani na luvei Isireli kei na so tale mera lai volivoli, ni sa yaco sara na dausiga ena vanua o Kenani.+6 Ia o Josefa a lewa tiko na vanua taucoko,+ qai volitaka na covuata vei ira kece na tamata e vuravura.+ Eratou mani lako mai na tuakai Josefa eratou qai cuva vua ina qele.+7 Ni raici ratou na tuakana o Josefa, e kilai ratou sara, ia e sega ni vakatakilai koya vei ratou.+ E vosa vakaukaua vei ratou qai kaya: “Dou lako mai vei?” Eratou kaya yani: “Mai na vanua o Kenani, keitou mai voli kakana.”+8 A kilai ratou na tuakana o Josefa, ia eratou sega ni bau kilai koya.9 E nanuma sara o Josefa na nona tadra me baleti ratou,+ qai kaya vei ratou: “O kemudou na yamata! Dou lako mai mo dou mai raica na yasayasa e kabai rawarawa ena vanua qo!”10 Eratou kaya vua: “Sega neitou turaga, keitou gole ga mai na nomuni tamata me keitou mai voli kakana.11 Keitou kece qo na luvena e dua ga na turaga. Keitou daudina. Keitou sega ni yamata na nomuni tamata.”12 Ia e qai kaya vei ratou: “Sega ni dina qori! Dou lako mai mo dou mai raica na yasayasa e kabai rawarawa ena vanua!”13 Eratou tukuna vua: “Keitou le 12 na veitacini tagane na nomuni tamata.+ Keitou luve ni dua ga na turaga+ ena vanua o Kenani, o koya na itini e tiko yani kei tamai keitou ena gauna qo,+ e dua tale sa yali.”+14 E qai tukuna vei ratou o Josefa: “Me vaka ga au sa kaya oti vei kemudou—‘O kemudou na yamata!’15 Ia dou na vakatovolei va qo: Me vaka ga ni bula tiko o Fero, dou na sega ni biuta na vanua qo, vakavo ke lako mai i ke na tacimudou gone duadua.+16 Dou tala e dua vei kemudou me lai kauti tacimudou mai, ia dou na vesu tiko mai na kena vo. Ena qai macala eke se dina na nomudou vosa se sega. Ke sega, me vaka ga ni bula tiko o Fero, o kemudou na yamata.”17 E qai vesuki ratou tu me tolu na siga.18 E kaya vei ratou o Josefa ena ikatolu ni siga: “Dou cakava qo mo dou bula kina, niu rerevaka na Kalou.19 Ke dou daudina, me vesu tiko mai e dua na tacimudou ena vale dou vesu tiko kina, ia mo dou lesu na kena vo, mo dou kauta na covuata me vakalailaitaka na dausiga ena nomudou vuvale.+20 Dou qai kauta mai vei au na tacimudou gone duadua, me rawa ni vakabauti na nomudou vosa, dou na qai sega ni mate.” Eratou cakava sara ga qori.21 Eratou mani veivosaki sara: “Tou sa totogitaki sara tu ga qo baleti tacidatou,+ ni tou a raica na nona rarawa ni a vakamasuti kedatou me datou yalololoma vua, ia tou a qai sega ni vakarorogo. Sa rauta me tou mai rarawa va qo.”22 E qai sauma vei ratou o Rupeni: “Vakacava au a sega ni tukuna vei kemudou, ‘Dou kua ni valavala ca vua na gonetagane,’ ia dou a sega ni vakarorogo?+ Sa tarogi sara ga qo na nona dra.”+23 Ia eratou sega ni kila, ni kila vinaka tu o Josefa na ka eratou kaya, ni a maliwai ratou tiko e dua na dauvakadewavosa.24 Mani gole tani mai vei ratou qai tabaka na tagi.+ Ni lesu mai qai vosa tale vei ratou, e tauri Simioni+ qai vesuki koya ni ratou rai tu.+25 E qai vakarota o Josefa me vakasinaiti na covuata ena nodratou taga, me vakasukai na ilavo ena nodratou dui taga, me vakarautaki tale ga na kedratou ivaqa ena nodratou ilakolako. Qori sara ga na ka e caka vei ratou.26 Eratou sa qai vakavodoka na covuata ena nodratou asa, eratou biubiu sara mai kea.27 Ni dolava e dua vei ratou na nona taga ena icili me vakania na nona asa, e raica sara nona ilavo ni tiko ena gusu ni nona taga.28 E qai kaya vei ratou na tacina: “Sa vakasukai mai na noqu ilavo, e tu qo ena noqu taga!” E vuka sara ga na yalodratou qai sautaninini, eratou veiraici qai kaya: “Na cava sa cakava qo vei kedatou na Kalou?”29 Ni ratou yaco yani vei Jekope na tamadratou ena vanua o Kenani, eratou tukuna sara vua na ka kece a yacovi ratou, eratou kaya:30 “Na turaga e lewa tiko na vanua oya e vosa vakaukaua vei keitou,+ e beitaki keitou ni keitou yamata yani ena vanua.31 Ia keitou kaya vua, ‘Keitou daudina. Keitou sega ni yamata.+32 Keitou le 12 na veitacini tagane,+ keitou luvei tamai keitou. E dua sa yali,+ o koya na itini e tiko sara ga kei tamai keitou nikua mai na vanua o Kenani.’+33 Ia na turaga e lewa tiko na vanua oya e kaya vei keitou, ‘Ena ka qo au na kila kina ni dou daudina: Me tiko mai e dua vei kemudou na veitacini.+ Dou kauta eso na ka me vakalailaitaka na dausiga ena nomudou vuvale, dou lako sara.+34 Mo dou qai kauta mai vei au na tacimudou gone duadua meu kila kina ni dou sega ni yamata, ia dou daudina. Au na qai soli tacimudou yani vei kemudou, dou rawa tale ga ni tomana na nomudou veivoli ena vanua.’”35 Ni ratou vakalala tiko na nodratou taga, e tiko ga ena nodratou dui taga na nodratou taga ilavo. Ni ratou raica kei tamadratou na nodratou taga ilavo, e tuburi ratou na rere.36 E kaya vei ratou o Jekope na tamadratou: “Dou sa vakararawataki au!+ Sa yali o Josefa,+ sa yali tale ga o Simioni,+ dou sa na kauti Penijamini qo! Sa baleti au ga na ka kece qo!”37 E qai kaya vei tamana o Rupeni: “Keu sega ni kauti Penijamini lesu mai vei iko mo vakamatei rau na luvequ tagane.+ Soli koya mai meu vakaraici koya tiko, au na kauti koya lesu mai vei iko.”+38 Ia e kaya o Jekope: “Ena sega ni lako sobu kei kemudou na luvequ, ni sa mate na tuakana qai vo ga o koya.+ Ke mate vakacalaka o koya ena vanua dou lakova, dou na vakavuna dina me lako sobu ena rarawa+ na uluqu sikoa ina iBulubulu.”*+
fij_Latn